Ва 1алайкум ассаламу ва рохьматуллох1и вабарокатух1у! Ламаз дале хьалха, шена, ницкъ кхочучу кепара, ц1ена, г1оле йолу бедар т1ейоха еза. Веза-Сийлахьчу Дала боху Шен Сийлахьчу Къуръана чохь: «Х1ай Адама бераш! Шайн т1е хаза духар духа, шаьш сужда дечу меттехь (ламаз дечу меттехь)». «Аль-А1раф», 31. 1еламнехан барт хилла, ламаз дечу хенахь коьртахь пес я цуьнан маь1нехь ерг тиллар суннат хиларна т1ехь, х1унда аьлча Делан Элчано (Делера салам-маршалла хуьлийла цунна) чалба я пес тиллина деш хилла ламаз. Ибн 1умара (Дела реза хуьлийла цаьршинна) Нафи1ега, шена иза коьртахь х1ума йоцуш ламаз деш гича, аьлла: «Хьо нахана юкъавер варий, иштачу суьртахь волуш?» Нафи1ас, вер вацара, аьлла. Ибн 1умара (Дела реза хуьлийла цаьршинна) элира: «Аллах1 кхин а сов хьакъ ву аша хаза духар доха». Хьалхалерчу дикчу нехан (Салаф Солихь) ламаст (1адат) хилла дац, чохь, арахь, маьждигехь шаьш коьрта1уьйра гойтуш. Боршачу стага шен коьртахь х1ума а йолуш дина ламаз – суннато ма-бохху дина ламаз ду, коьртахь х1ума йоцуш динарг – макрух1 (дича дика доцург) ду. Ибн 1аббасера (Дела реза хуьлийла цаьршинна) схьадеана, Делан Элча (Делера салам-маршалла хуьлийла цунна) асхьабашка (Дела реза хуьлийла царна) вистхуьлура, шен коьртах хьарчийна 1аьржа чалма йолуш, аьлла. Бухари. Делан Элчано (Делера салам-маршалла хуьлийла цунна) аьлла: «Вайна а, Дела цхьаъ ца вечарна а юккъехь йолу башхалла – коьрта тиллинчу х1уманна гонах хьарчийна йолу чалма ю». Абу Дауд, Тирмизи. Ишта ат-Табризис шен «Мишкат аль-Масабихь» ц1е йолчу жайни т1ехь билгалдина иза. Оцо гойту, коьртахь х1ума лелор – Делан Элчанан (Делера салам-маршалла хуьлийла цунна) шен харжам хилла хилар. Иза деккъа ша 1арбийн культурера х1ума дара бохург – харц кхетам бу. Ибн 1умара (Дела реза хуьлийла цаьршинна) дийцина, Делан Элчано (Делера салам-маршалла хуьлийла цунна) коьртахь к1айн х1ума лелайора, аьлла. Т1абаранис а, Суют1ис а, бакъ хьадис ду, аьлла, билгалдина иза «Сираджуль Мунир» ц1е йолчу жайни чохь. Делан Элчанан (Делера салам-маршалла хуьлийла цунна) коьртахь даима х1ума хуьлура, цо ламаз дечу хенахь. Абу Исхьакъ Ширазис (Дала къинхетам бойла цунах) аьлла: «Делан Элчано (Делера салам-маршалла хуьлийла цунна) коьртахь х1ума йоцуш ламаз дина аьлла, деана бух болуш хьадис дац». Делан Элчано (Делера салам-маршалла хуьлийла цунна) коьртахь х1ума а йоцуш ламаз дина дац цкъа а. Шафи1ин (Дела реза хуьлийла цунна) мазх1бехь суннат ду, пес я чалма коьртахь йолуш ламаз дар. (Хьажа: «Фатавал кубра», ибн Хаджар Макки (дахаран шераш: 899-974/1494-1566). Коьртахь х1ума йоцуш ламаз дар – макрух1 ду. Макрух1 леринчу кепара дина ламаз нийса делахь а, цо парз т1ерадаккхахь а, оцу тайпана ламаз кхочушдинарг – Аллах1ера шена хинйолу кхоччуш йолу ял йоцуш вуьсу. Вай лакхахь хьахийначу жайнашкахь билгалдаьккхина, шен лаамехь (хаа а хууш) коьртара х1ума д1а яьккхина, коьрта1уьйра ламаз дар – суннатна галморзах долу х1ума ду. Источник : ТРК Путь